Verskeie plaasaanvalle binne week in HartbeespoortSuid-Afrikaners maak stem dik tydens ‘n betoging teen plaasaanvalle. (Foto: Verskaf) ŉ Bende mans met pangas terroriseer inwoners van Hartbeespoort, Noordwes, en ongeveer vyf plaasaanvalle is die afgelope week in dié gebied aangemeld. In een só ŉ voorval is ŉ ma en haar vier kinders verlede Dinsdag in hul huis aangehou en beroof. “Sonja van der Merwe en haar kinders is erg getraumatiseer nadat rowers haar en haar kinders op ŉ plaas in die Broederstroom-omgewing aangehou het. Hulle is deur vier mans met pangas in ŉ slaapkamer aangehou terwyl die ander drie die huis omgekeer het vir waardevolle items,” sê Erna Rossouw, DA-raadslid in die omgewing. Die groep aanvallers het met die gesin se motor op die vlug geslaan en is weg met verskeie items wat juwele, selfone en ŉ rekenaar insluit. Hulle het te voet gevlug nadat hulle met Van der Merwe se Kia Sportage in ŉ sloot naby die hek gery het. Romano van der Spuy, voorsitter van die plaaslike gemeenskapspolisiëringsforum, het die voorval beaam en gesê afgesien van die feit dat Van der Merwe geringe beserings in die aanval opgedoen het, is sy en die kinders, almal tussen die ouderdom van drie en 19, erg getraumatiseer. In nóg ŉ aanval Sondagaand is ŉ 60-jarige vrou op ŉ kleinhoewe naby Skeerpoort aangeval toe sy uit die huis na haar perde gestap het. “Die groep aanvallers het dieselfde modus operandi gevolg en is ook vort met kontant en die vrou se motor, waarmee hulle in ŉ boom vasgejaag het,” het Van der Spuy aan Maroela Media gesê. volgens die polisie het die slagoffer geringe beserings opgedoen. Daar word vermoed dat die aanvallers ook verantwoordelik is vir drie ander aanvalle op boere en plaaswerkers in die omgewing die afgelope week. Volgens Van der Spuy is geen arrestasies tot dusver gemaak nie, maar die polisie is warm op die aanvallers se spoor. Kol. Adele Myburgh, woordvoerder van die polisie in Noordwes, het bevestig die polisie is bekommerd oor ‘n reeks aanvalle in die omgewing deur wat lyk soos ‘n gewapende bende. Sy het lede van die publiek gevra om speurder a.o. Petrus Makgopela by 082 523 6328 te kontak, indien hulle enige inligting oor dié aanvallers het. Rossouw sê die polisiestasie in Hartbeespoort is hopeloos onderbeman en het ook ŉ tekort aan voertuie. “In die lig van die regering se weiering om plaasaanvalle as ŉ prioriteitsmisdaad te klassifiseer, het die DA se woordvoerder oor landbou in die provinsiale wetgewer, Jacqueline Theologo, ŉ debat hieroor aangevra wat môre (1 September) gevoer gaan word,” het Rossouw gesê.